作者：李曾伯
词牌/韵律：沁园春

paragraphs: 今代清流，北斗以南，文昌一星。
对露门进读，銮坡演翰，琐闱批敕，宝牒成文。
笔下权衡，胸中律度，礼乐人才俱讨论。
鸳行里，羡才高片玉，辉映条冰。
几年简在吾君。
便须把诗书开太平。
笑诸公炙手，昔成何事，一贤冷眼，今独修名。
花底退朝，槐边听制，一武商岩霖雨新。
金罍举，对春风九十，岁岁平分。